Lisbeth og Rene fra Uggerhalne er ude at gå en tur. Ægteparret går langs med den nordlige side af Limfjorden. I rask trav. - Vi er nærmest flyvende i dag, siger Lisbeth Stricker til TV2 Nord. Når de om 15 kilometer er hjemme igen, har de sammenlagt tilbagelagt 440 kilometer på gåben. - Det er vi lidt stolte over på 18 dage, siger en ydmyg nordjyde, René Stricker. Artiklen fortsætter under videoen Lisbeth og René Stricker går for at skabe opmærksomhed om den neurologiske sygdom epilepsi. En sygdom Lisbeth Stricker selv lider af. - Det er mange forskellige ting. Det er ikke kun krampeanfald, men et bredt spektrum af anfaldstyper. Og at der også for nogen, er mulighed for operation, fortæller Lisbeth Stricker, der til dagligt arbejder som sygeplejerske. 12 diagnosticeres om dagen Ifølge Epilepsiforeningen har 50.000 mennesker i Danmark diagnosen epilepsi, og hver dag kommer yderligere 12 nye tilfælde til. Det er typisk børn og ældre, der diagnosticeres med epilepsi, og 65 % bliver anfaldsfri. TV2 Nord har tidligere mødt Lisbeth Stricker, hvor hun fortalte om sin egen epilepsi. Hun fik anfald, hvor hun mistede bevidstheden kortvarigt. Frekvensen var så hyppig, at en operation var sidste udvej. Flere skal have den mulighed, mener Lisbeth. - Det fortjener at komme frem i lyset, at man kan gøre noget, siger hun. De sidste kilometer Det er i høj grad lykkedes at få fortalt omverdenen om epilepsi, mener ægteparret. - Ekstrabladet, JyskeVestkysten, Vejle Amts Folkeblad, Viborg Stifts Folkeblad og Aars Avis har allesammen haft os, fortæller René Stricker. Mange har også fulgt med på deres Facebookside Strickers OPtour, og undervejs har det gående ægtepar samlet 62.000 kr. sammen til Epilepsiforeningen. - Det er vi vildt imponeret over. Især fordi det er ene private, der giver, siger René Stricker. - Man bliver jo rørt over det. At der er nogen, der finder, at det her er værd at støtte. Det er jo fantastisk. De sidste kilometer får Lisbeth og Rene følgeskab af venner og bekendte og også nogen de aldrig har mødt før. - Det her er det største, vi har prøvet, siger en rørt Lisbeth Stricker på vej indover målstregen. Og så var der klapsalver til det seje ægtepar. - Vi gør det aldrig igen. Men hold kæft hvor har det været en fed oplevelse.
Lisbeth og René Stricker har gået 440 kilometer for at skabe opmærksomhed om sygdommen epilepsi, som Lisbeth selv lider af.